SKRIFTLIG FORESPØRGSEL E-0276/00

af Paulo Casaca (PSE) til Kommissionen

(7. februar 2000)

Om: Manglende pålidelighed af KKP-oplysninger fra Eurostat

Forbundsrepublikkens nationale statistiske kontor, Statistisches Bundesamt, i Wiesbaden har i mindst 25 år offentliggjort sammenlignende statistikker over priserne i Portugal og Tyskland, som i hvert fald i de senere år har omfattet månedlige oplysninger (Preise, Fachserie 17, Reihe 10, Internationaler Vergleich der Preise für die Lebenshaltung, Statistisches Bundesamt, forskellige måneder).

De af Statistisches Bundesamt i Tyskland offentliggjorte oplysninger viser systematisk et relativt prisniveau for Portugal, som ligger langt højere end det, der fremgår af Eurostat's oplysninger. For eksempel var de portugisiske priser for forbrugerne ifølge Eurostat 41,4 % lavere end de tyske priser (purchasing power parities and related economic indicators, results for 1995 and 1996, Eurostat), hvorimod Statistisches Bundesamt i ovennævnte publikation fra 1995 var nået frem til en forskel på kun 6,3 % for den samme indikator.

Fra 1998 viste de af Eurostat forelagte oplysninger (implicit angivet i statistikker over BNP, idet resultaterne med hensyn til købekraftspariteter endnu ikke var offentliggjort) fortsat, at de portugisiske priser lå langt lavere end de tyske priser, hvorimod Statistisches Bundesamt med hensyn til forbrugerpriserne nåede frem til den konklusion, at escudoen var overvurderet.

Mener Kommissionen, at anvendelsen af en indikator, der viser helt forskellige eller endog totalt modstridende værdier, når den offentliggøres af forskellige statistiske tjenester, kan betragtes som helt korrekt og i overensstemmelse med den gængse praksis?

Svar afgivet på Kommissionens vegne af Pedro Solbes Mira

(28. marts 2000)

De statistikker, der offentliggøres af Statistisches Bundesamt, og som det ærede parlamentsmedlem henviser til, udarbejdes ikke efter samme metodologi og med samme mål for øje som dem, der udarbejdes af Kommissionen i forbindelse med beregninger af købekraftspariteter (KKP).

Tre væsentlige forskelle fører til forskellige resultater i de to publikationer. Eurostats resultat omfatter hele forbruget, hvad angår det samlede bruttonationalprodukt (BNP), dvs. ikke blot udgifterne til de private husholdningers forbrug, men også de offentlige myndigheders udgifter samt de faste bruttoinvesteringer. Det resultat, den tyske publikation når frem til, omfatter kun udgifterne til de private husholdningers forbrug, og endda kun en del heraf, eftersom huslejer, biler og forsikringer ikke er medregnet. Men f.eks. er prisindekset for huslejer, som i 1995 udgjorde 17,4 % af det private forbrug i Tyskland mod 4,7 % i Portugal, 78 % lavere i Portugal end i Tyskland. Ligeledes er prisindekset for de offentlige myndigheders samlede forbrug, som i 1995 udgjorde 12 % af BNP i Tyskland og endda 18,1 % i Portugal, 68 % lavere i Portugal end i Tyskland.

Vægtningen af produkter og tjenesteydelser er ikke den samme, eftersom Eurostat tager udgangspunkt i den indenlandske struktur af husholdningernes forbrug i hvert enkelt medlemsstat (den tyske struktur for Tyskland, den portugisiske struktur for Portugal), mens Statistisches Bundesamt i Wiesbaden tager strukturen af husholdningernes forbrug i Tyskland som udgangspunkt for alle de lande, det undersøger.

Endelig er formålet med de to undersøgelser ikke det samme: for Eurostat drejer det sig om at fastlægge købekraftspariteterne, således at der kan foretages en generel sammenligning mellem alle de undersøgte europæiske lande (multilaterale sammenligninger) mens resultaterne af Statistisches Bundesamts undersøgelse kun har til formål at sammenligne de undersøgte lande bilateralt med Tyskland. I modsætning til Eurostat, som udarbejder og offentliggør sine KKP-statistikker med et internationalt mål for øje, producerer Statistisches Bundesamt sine statistikker til indenlandske formål.

Da metodologien og målsætningerne er forskellige, er det ikke muligt at sammenligne de resultater, der er anført i de forskellige publikationer, med hinanden. Resultaterne er derfor heller ikke modstridende, men supplerer hinanden.